b'\n_START_ARTICLE_\nKarategi\n_START_PARAGRAPH_\nKarategi (japonsko \xe7\xa9\xba\xe6\x89\x8b\xe7\x9d\x80 ali \xe7\xa9\xba\xe6\x89\x8b\xe8\xa1\xa3) je posebno \xc5\xa1portno obla\xc4\x8dilo, ki se nosi pri vadbi karateja. V splo\xc5\xa1ni uporabi se ga je oprijelo ime kimono, kar je nepravilno, saj je kimono druga\xc4\x8dne vrste obla\xc4\x8dilo. Karategi je ena izmed vrst keikogijev._NEWLINE_Karategi je bil osnovan na podlagi obla\xc4\x8dil pri judu, judogijev, a je, zaradi veliko manj\xc5\xa1e koli\xc4\x8dine metov, padcev in vle\xc4\x8denja za obla\xc4\x8dilo, v nasprotju z judom, krojen \xc5\xa1ir\xc5\xa1e ter iz precej la\xc5\xbeje tkanine; s tem omogo\xc4\x8da karateistu ve\xc4\x8djo gibljivost in hitrost.\n_START_SECTION_\nTkanina\n_START_PARAGRAPH_\nTkanina, iz katere je karategi krojen je ve\xc4\x8dinoma beljeno bomba\xc5\xbeno platno, od 90. let naprej tudi blago iz me\xc5\xa1anice bomba\xc5\xbea, poliestra in drugih umetnih vlaken. Te\xc5\xbea bomba\xc5\xbenega platna, pogosto izra\xc5\xbeena kot \xc2\xbboz.\xc2\xab, tj. v un\xc4\x8dah na povr\xc5\xa1ino kvadratnega jarda, je razli\xc4\x8dna, vendar so tudi najte\xc5\xbeji karategiji po navadi la\xc5\xbeji od la\xc5\xbejih judogijev. Celoten karategi iz bomba\xc5\xbea lahko, v najte\xc5\xbeji izvedbi, tehta tudi ve\xc4\x8d kot 2000 gramov. Izbira prave te\xc5\xbee je odlo\xc4\x8ditev karateista samega; tem la\xc5\xbeje je platno, tanj\xc5\xa1e je, manj trpe\xc5\xbeno, bolj udobno je pri gibanju in v vro\xc4\x8dem okolju, a lahko ve\xc5\xbee manj vlage, zato se hitreje zasi\xc4\x8di s potom in se hitro za\xc4\x8dne lepiti na ko\xc5\xbeo. Te\xc5\xbeje platno je po drugi strani debelej\xc5\xa1e, trpe\xc5\xbenej\xc5\xa1e, manj udobno pri gibanju, a ve\xc5\xbee ve\xc4\x8d vlage, zelo po\xc4\x8dasi se zasi\xc4\x8di s potom in se zato ne lepi na ko\xc5\xbeo tako hitro, zato je tudi bolj zra\xc4\x8dno od la\xc5\xbeje tkanine, saj kljub debelini ni oprijeta ob telo. Ve\xc4\x8dina karateistov uporablja la\xc5\xbeje karategije na tekmovanjih in v vro\xc4\x8dem poletju, za redno vadbo preostali del leta pa, razen za\xc4\x8detnikov, ve\xc4\x8dina izbere te\xc5\xbeje karategije. Obla\xc4\x8dila, narejena iz kvalitetnih me\xc5\xa1anic bomba\xc5\xbea in umetnih vlaken, lahko zdru\xc5\xbeujejo majhno te\xc5\xbeo in udobje z veliko zra\xc4\x8dnostjo, hitrim odvajanjem znoja in trpe\xc5\xbenostjo._NEWLINE_Bomba\xc5\xbeno platno se, razen, \xc4\x8de je predhodno obdelano, ob pranju skr\xc4\x8di, po navadi za 5 - 8 odstotkov. Zato, razen \xc4\x8de je kroj karategija zelo \xc5\xa1irok ali prilagojen na kr\xc4\x8denje, ve\xc4\x8dina izku\xc5\xa1enih karateistov kupi ve\xc4\x8djo \xc5\xa1tevilko obla\xc4\x8dil in jih nato s pranjem skr\xc4\x8di na ustrezno velikost. Obla\xc4\x8dila iz me\xc5\xa1anic te\xc5\xbeav s kr\xc4\x8denjem po navadi nimajo.\n_START_SECTION_\nBarva\n_START_PARAGRAPH_\nBarva karategija je obi\xc4\x8dajno sne\xc5\xbeno-bela, zaradi tradicije je tudi najbolj raz\xc5\xa1irjena, vendar se je z razvojem stilov karateja pojavilo tudi predpisovanje drugih barv, predvsem \xc4\x8drne in temno-modre, \xc4\x8de ne celotnega karategija, pa vsaj barva hla\xc4\x8d ali suknje. Mnogo klubov, predvsem v ZDA, svojim \xc4\x8dlanom barv ne predpisuje, tako, da so mo\xc5\xbene tudi rde\xc4\x8da, zelena, vijoli\xc4\x8dna, pa tudi druge barve obla\xc4\x8dil. Barva pasu je vezana ne sistem stopenj, kju in dan, v dolo\xc4\x8denem stilu karateja. Izvorno je bil karategi naravne, umazano-bele barve, saj bomba\xc5\xbeno platno ni bilo vedno beljeno.\n_START_SECTION_\nKroj\n_START_PARAGRAPH_\nKroj karategija sledi obliki judogija. \xc5\xa0ivi so mo\xc4\x8dni, a \xc5\xa1ibkej\xc5\xa1i kot pri judogiju. Hla\xc4\x8de so krojene precej obi\xc4\x8dajno, hla\xc4\x8dnice so \xc5\xa1iroke, v razkoraku imajo v\xc5\xa1it dodaten \xc5\xa1ir\xc5\xa1i kos blaga, ki omogo\xc4\x8da neovirano gibanje nog in prepre\xc4\x8duje raztrganje. Hla\xc4\x8de imajo v pasu po navadi vpeljano vrvico na poteg, ki hla\xc4\x8de dr\xc5\xbei okoli pasu. Suknja je tako dolga, da prekriva boke in zgornji del hla\xc4\x8d, krojena je z dvema spredaj prekrivajo\xc4\x8dima se deloma, ki skupaj z zadnjim delom in zavezanim pasom dajejo vtis kratkega krila. Glede dol\xc5\xbeine rokavov in hla\xc4\x8dnic sta se v zadnjem desetletju oblikovala dva kroja - tisti z dol\xc5\xbeino, ki presega 3/4 dol\xc5\xbeine podlakti in goleni, t. i.\xc2\xa0\xc2\xbbtradicionalni\xc2\xab\xc2\xa0oz.\xc2\xa0\xc2\xbbevropski\xc2\xab\xc2\xa0in tisti, ki 3/4 dol\xc5\xbeine podlakti in goleni le dosega, t. i.\xc2\xa0\xc2\xbbturnirski\xc2\xab\xc2\xa0oz.\xc2\xa0\xc2\xbbjaponski\xc2\xab. Izbira je po navadi stvar osebnega okusa.\n_START_SECTION_\nProizvodnja\n_START_PARAGRAPH_\nIzvorno so karate na Okinavi zaradi vla\xc5\xbenega in vro\xc4\x8dega podnebja, vadili le v obi\xc4\x8dajnih bomba\xc5\xbenih hla\xc4\x8dah, ob ohladitvi pa so nadeli suknji\xc4\x8de; \xc5\xa1ele s \xc5\xa1iritvijo na Japonsko in sre\xc4\x8danjem z judom se je oblikoval tak karategi, kot ga poznamo danes. Po 2. svetovni vojni je proizvodnja teh posebnih \xc5\xa1portnih obla\xc4\x8dil potekala le na Okinavi in na Japonskem, pionirja v tej industriji sta bili blagovni znamki Shureido z Okinave in Tokaido z Japonske. Z razvojem in \xc5\xa1iritvijo karateja po svetu so vzniknile mnoge druge blagovne znamke, razvila se je mo\xc4\x8dna industrija obla\xc4\x8dil in pripomo\xc4\x8dkov za borilne ve\xc5\xa1\xc4\x8dine, cene so se dvignile. Proizvajalci ponujajo veliko \xc5\xa1tevilo razli\xc4\x8dnih modelov karategijev, ki se lo\xc4\x8dijo po uporabljeni tkanini, kroju in kvaliteti izdelave. Presti\xc5\xbe (predvsem zaradi visokih cen in izvora) in najvi\xc5\xa1jo kvaliteto ohranjajo japonske blagovne znamke, npr. Shureido, Tokaido, Hirota, Shobu, Toyo, znane pa so tudi nejaponske, predvsem evropske znamke, kot npr. Kamikaze Kaiten, Adidas, Hayashi, Danrho, Kwon, Matsuru. Poleg omenjenih je na trgu prisotnih ogromno \xc5\xa1tevilo drugih bolj ali manj znanih proizvajalcev, mnogo pa je tudi ponarejevalcev znanih, predvsem presti\xc5\xbenih japonskih blagovnih znamk. Tako je danes v ZDA in Evropi veliko la\xc5\xbeje dobiti odli\xc4\x8den ponaredek presti\xc5\xbenega karategija japonske znamke Tokaido, ki ni nujno veliko slab\xc5\xa1e kvalitete za podobno ceno, kot pa presti\xc5\xbeni japonski izvirnik.\n_START_SECTION_\nZanimivosti\n_START_PARAGRAPH_\nMnogi karateisti po svetu svoja obla\xc4\x8dila, predvsem pasove, ki ozna\xc4\x8dujejo njihovo dose\xc5\xbeeno stopnjo znanja, zelo cenijo, pogosto s pridihom feti\xc5\xa1izma in misticizma, \xc5\xa1e toliko bolj, \xc4\x8de so japonskega izvora. Tako so vzniknile \xc5\xa1tevilne zgodbe in prigode o pasovih in obla\xc4\x8dilih, ki se jih ne sme oprati, saj umazanija in made\xc5\xbei znoja in krvi ozna\xc4\x8dujejo na\xc5\xa1o predanost ve\xc5\xa1\xc4\x8dini, o pasovih, ki se nikoli ne smejo dotakniti tal, itd., ki so jih mnogi vzeli dobesedno. Za dolgoletnega karateista ima obla\xc4\x8dilo morda simbolni pomen, predvsem v smislu spominov na pretekla leta, a navsezadnje se zaveda, da je le \xc5\xa1portni rekvizit, ki ga je treba oprati, ko je umazan in zamenjati, ko je izrabljen, in ne ve\xc5\xa1\xc4\x8dina sama.'